રામચરિત માનસ તેમજ તુલસીજીના અન્ય સાહિત્યના અભ્યાસ સાથે પ્રાચીન ભજન સાહિત્ય, મધ્યકાલીન સંત સાહિત્ય, મહંત પુરુષોનું અધ્યાત્મદર્શન, ગીતાભ્યાસ, પુરાણૉ, વેદ, ઉપનિષદ વગેરેનો ઉત્તરોત્તર ઉમેરો થતો ગયો. ગ્રામ્યપ્રદેશના વસવાટને કારણે લોકસાહિત્ય, ભવાઈ, લોકવાર્તા, દુહા-છંદ તો ગળથૂથી જેમ મળ્યા હશે. આજેય ગ્રામ્ય પ્રદેશના વૈષ્ણવ સાધુ પરિવારોમાં હાર્મોનિયમ, રામસાગર ને તબલાં મળી આવે. કથા કીર્તન નિમિત્તે તેમનો સંગીત સાથે નાતો. સૂર અને લય સ્વાભાવિકપણે તેમનામાં મળે.